ผู้ว่าธปท.ยันค่าเงินไทยยืดหยุ่นไม่เหมือนฮ่องกง
ธปท.ชี้เงินทุนต่างชาติไหลเข้าไทยไม่รุนแรงจนน่าห่วง เนื่องจากเงินบาทเคลื่อนไหวยืดหยุ่นกว่าเงินดอลลาร์ฮ่องกงและเศรษฐกิจเอเชียเริ่มแผ่ว
31 ต.ค. 2555

ธปท.ชี้เงินทุนต่างชาติไหลเข้าไทยไม่รุนแรงจนน่าห่วง เนื่องจากเงินบาทเคลื่อนไหวยืดหยุ่นกว่าเงินดอลลาร์ฮ่องกงและเศรษฐกิจเอเชียเริ่มแผ่ว 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า ประเทศไทยจะไม่เกิดกรณีเหมือนฮ่องกงที่มีเงินทุนต่างชาติไหลเข้าจำนวนมากจนต้องมีการแทรกแซงค่าเงิน เพราะสถานะของฮ่องกงแตกต่างกับไทย โดยเฉพาะอย่างยิ่งในเรื่องระบบอัตราแลกเปลี่ยนที่ใช้ระบบอัตราแลกเปลี่ยนผูกติดกับค่าเงินเหรียญสหรัฐ และเศรษฐกิจฮ่องกงใกล้ชิดกับประเทศจีนมากกว่าสหรัฐ และอีกอย่างฮ่องกงก็มีฐานะเป็นศูนย์กลางทางการเงิน ทำให้มีเงินทุนไหลเข้ามาซื้อสินทรัพย์ในฮ่องกงเพราะเก็งว่าราคาจะเพิ่มขึ้น ซึ่งแตกต่างกับไทยที่มีระบบอัตราแลกเปลี่ยนที่ยืดหยุ่นกว่า
“เท่าที่สังเกตปริมาณเงินที่ฮ่องกงแทรกแซงนั้นไม่สูงนัก แต่เรื่องภาวะเงินทุนไหลเข้าไทยยังต้องติดตาม แม้ไทยต่างจากฮ่องกง เพราะเงินบาทเปลี่ยนแปลงได้ยืดหยุ่นกว่าเงินดอลลาร์ฮ่องกง และในขณะนี้ยังไม่เห็นเงินทุนไหลเข้าไทยมากจนผิดปกติ แต่ก็ต้องติดตามต่อไป” นายประสาร กล่าว
ผู้ว่าการ ธปท. กล่าวว่า ฮ่องกงมีการใช้ระบบอัตราแลกเปลี่ยนแบบผูกค่าเงินไว้กับเงินเหรียญสหรัฐ เช่นเดียวกับอัตราดอกเบี้ยที่อิงกับสหรัฐด้วย เมื่อเงินเหรียญสหรัฐเคลื่อนไหวไปในทิศทางอ่อนค่า เพราะมีปัญหาเศรษฐกิจค่อนข้างมาก ขณะที่เศรษฐกิจฮ่องกงอยู่ใกล้เศรษฐกิจจีน แต่มีอัตราการเติบโตทางเศรษฐกิจต่างจากสหรัฐมาก ทำให้เกิดเป็นจุดจูงใจให้เงินทุนไหลเข้าฮ่องกง เพราะเงินทุนสามารถเข้าซื้อสินทรัพย์ในฮ่องกง เพื่อเก็งกำไรจากการที่คาดว่าราคาสินทรัพย์จะเพิ่มขึ้น ฮ่องกงจึงกำหนดราคาสินทรัพย์ต่อสัดส่วนการปล่อยกู้ กำหนดภาษีเงินทุนไหลเข้าเพื่อไปซื้อสินทรัพย์และเข้าแทรกแซงซื้อเงินเหรียญสหรัฐและปล่อยเงินดอลลาร์ฮ่องกงออกมา ซึ่งก็แก้ปัญหาได้ค่อนข้างดี
นายประสาร กล่าวว่า ส่วนภาวะเงินทุนไหลเข้าฮ่องกงจะเป็นสัญญาณเงินทุนไหลเข้าภูมิภาคเอเชียและไทยหรือไม่นั้น ไม่คิดว่าเงินทุนจะไหลเข้าเอเชียและไทยเพิ่มขึ้น เพราะหลายหน่วยงานคาดการณ์เศรษฐกิจเอเชียเติบโตชะลอลงบ้างแล้ว